
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
[bookmark: restart]1.	приветства факта, че Сметната палата („Палатата“) обяви операциите, свързани с годишните отчети на Агенцията на Европейския съюз за обучение в областта на правоприлагането (CEPOL) за финансовата 2022 година, за законосъобразни и редовни във всички съществени аспекти; изразява съжаление, че през 2022 г. обща сума в размер на 4,2 милиона евро представлява несъответстващи разходи, които надхвърлят прага на същественост, определен за одита, и поради това Палатата изрази становище с резерви относно законосъобразността и редовността на плащанията;
2.	приветства факта, че са предприети подходящи корективни действия във връзка с повечето забележки на Палатата от предходните години; отбелязва, че от 2020 г. насам Палатата ежегодно е издавала забележки, свързани с възлагането на обществени поръчки, относно слабости и нередности; отбелязва освен това, че през 2021 г. и 2022 г. тези забележки са се отнасяли за плащанията; изразява съжаление, че една забележка относно процедура за възлагане на обществена поръчка от предходните години все още не е приключила с последващи действия;
3.	подчертава, че CEPOL достига пряко само до малка част от целевото си население чрез своите дейности по обучение поради относително малкия си размер и годишния си бюджет; насърчава Комисията да извърши проучване за оценка на осъществимостта на сливането на CEPOL с други агенции в рамките на същата област на компетентност;
4.	отбелязва, че основанието за становището с резерви на Палатата относно законосъобразността и редовността на свързаните с отчетите плащания са исканията за услуги и всички свързани с тях плащания, извършени по два рамкови договора; припомня отговора на CEPOL, че въпреки слабостите при формализацията на правното задължение, услугите са били поръчани в съответствие с потребностите и контрола на CEPOL и че не са възникнали загуби; отбелязва освен това констатацията на Палатата относно слабостта при изпълнението на рамков договор за образователни редакционни услуги през 2022 г. и заключението, че всички плащания по този рамков договор, които през 2022 г. възлизат на 152 655 EUR, са неправомерни; изразява съжаление, че констатациите на Палатата показват, че обемът на заплатения труд не съответства на действително извършения обем работа и че липсват съществени одитни доказателства в подкрепа на изплатените суми; отбелязва, че CEPOL е въвела корективни мерки по отношение на установените нередности;
5.	приветства факта, че през 2022 г. CEPOL е провела 418 дейности по обучение, в които са участвали 43 838 служители на правоприлагащите органи, и успешно е осъществила 296 обмена; освен това оценява стратегическия документ на експертната група по основните права, който има за цел включването на основните аспекти във всички дейности по обучение; отбелязва със задоволство, че през 2022 г. беше организирано ad hoc обучение относно защитата на разследващите журналисти; приветства специфичните дейности по обучение на теми, свързани с престъпленията от омраза и с разпространяване на знания за ефективни решения за подкрепа на жертвите;
6.	припомня, че обучението в областта на правоприлагането на равнището на ЕС трябва да отразява приоритетите на ЕС в съответствие с потребностите на държавите членки от обучение и да подкрепя реакцията на ЕС на тежката и организираната престъпност и на други заплахи за вътрешната сигурност, а защитата на основните права следва да бъде централен стълб в дейностите на CEPOL по обучение; отбелязва дейностите по обучение в областта на борбата срещу тероризма, включително относно финансирането на тероризма, тероризма и огнестрелните оръжия, чуждестранните бойци терористи и дейностите, насочени срещу екстремизма и радикализацията; призовава за повече обучения в областта на киберпрестъпността, киберкриминалистиката, изкуствения интелект, защитата на данните, основните права и борбата срещу расизма на равнище ЕС; призовава CEPOL да гарантира във всички свои дейности пълна прозрачност и пълно зачитане на основните права и международното право, по-специално в дейностите си с трети държави; 
7.	освен това оценява факта, че CEPOL е провела поредица от уебинари в отговор на войната в Украйна и е извършила специален ad hoc анализ на потребностите от обучение; и че CEPOL е подкрепила украинската главна прокуратура при разработването на обучение по разузнаване от открити източници, както и е предложила допълнителни места за украински участници в дейностите по обучение, когато това е било възможно;
8.	отбелязва тясното сътрудничество с трети държави, с агенции, органи и мрежи на ЕС, по-специално с Европол, Евроюст, Frontex, Европейската мрежа за съдебно обучение, Европейската комисия, Европейския център за мониторинг на наркотици и наркомании, Службата на Европейския съюз за интелектуална собственост, Агенцията на Европейския съюз за основните права, Европейската служба за подкрепа в областта на убежището, както и с международни организации като Интерпол;

[bookmark: FootprintPageAD]ПРИЛОЖЕНИЕ: СУБЕКТИ ИЛИ ЛИЦА,
ПРЕДОСТАВИЛИ ИНФОРМАЦИЯ НА ДОКЛАДЧИКА ПО СТАНОВИЩЕ
<FootprintIntro>В рамките на своята изключителна отговорност докладчикът декларира, че не е получена никаква информация от субекти или лица, които следва да бъдат посочени в настоящото приложение съгласно член 8 от приложение I към Правилника за дейността.</FootprintIntro>

